नस्लभेदी टिप्पणी पर बिग ब्रदर से छुट्टी\nइस बार भी चैनल फ़ोर के कार्यक्रम बिग ब्रदर में एक प्रतियोगी की नस्लभेदी टिप्पणी को लेकर विवाद हुआ और इस बार चैनल फ़ोर ने इस प्रतियोगी को बिग ब्रदर के घर से बाहर कर दिया है.

एमिली पार ने अपने एक साथी के साथ डांस करते हुए उसे 'हब्शी' कहा था. चैनल फ़ोर का कहना है कि एमिली पार को 'निगर' (हब्शी) कहते सुना गया.

इसी साल सेलिब्रिटी बिग ब्रदर के दौरान बॉलीवुड अभिनेत्री शिल्पा शेट्टी, जेड गुडी, डेनियला लॉयड और जो ओ मारिया को लेकर काफ़ी विवाद हुआ था.

विवाद

विवाद था शिल्पा शेट्टी पर कथित नस्लभेदी टिप्पणी को लेकर. लेकिन बाद में शिल्पा ने इससे इनकार किया कि उनके साथ नस्लभेद हो रहा है. हालाँकि बड़ी संख्या में लोगों ने इस पर अपनी आपत्ति दर्ज कराई और प्रायोजक ने भी कार्यक्रम से हाथ खींच लिया था.

कार्यक्रम का प्रसारण करने वाले चैनल फ़ोर को भी पूरे मामले में फटकार मिली थी. लेकिन इस बार चैनल फ़ोर ने इस मामले पर कड़ा रुख़ दिखाया है.

एमिली पार को बाहर निकालने के बारे में चैनल फ़ोर के बयान में कहा गया है कि एमिली ने तुरंत ये स्पष्ट कर दिया था कि उनका मक़सद किसी को ठेस पहुँचाना नहीं था और उनकी टिप्पणी सिर्फ़ मज़ाक थी.

चैनल फ़ोर का कहना है कि दो अन्य प्रतियोगी चार्ली और निकी ने भी यह माना कि उन्हें इस पर कोई आपत्ति नहीं है हालाँकि उन्होंने एमिली की भाषा पर आश्चर्य ज़रूर व्यक्त किया.

बाद में एमिली ने यह स्वीकार किया कि उन्हें अपनी भाषा को लेकर सावधान रहना चाहिए था. लेकिन इस मामले पर अपने वरिष्ठ अधिकारियों के साथ विचार-विमर्श के बाद चैनल फ़ोर ने एमिली पार को बिग ब्रदर के घर से बाहर निकालने का फ़ैसला किया.

\n\ntl;डॉ:
रियालटी टीवी शो बिग ब्रदर और विवाद का पीछा नहीं छूट रहा. सेलिब्रिटी बिग ब्रदर में बॉलीवुड अभिनेत्री शिल्पा शेट्टी पर कथित नस्लभेदी टिप्पणी को लेकर काफ़ी विवाद हुआ था.